B-kategooria sõidukid ja parkimiskastid
B-kategooria juhtimisõigus kehtib reeglina kuni 3,5-tonnise täismassiga sõidukitele. M1 kategooriat loetakse sõiduautoks, N1 kaubikuks. G-täht kategoorias (M1G, N1G) viitab sõiduki maastikuvõimekusele. Parklate kontekstis loetakse kõik B-kategooria sõidukid (M1 ja N1) sõiduautodeks ka siis, kui kirjas kaubik või väljanägemiselt bussike ehk väiksem kastiga veoauto. M1 kategooriasse lähevad aga ka elamud (neid aktiivses registris M1 – 3408, sh 3020 alla 3,5 tonni pikkusega kuni 8 meetrit ning N1 – 20 tk millest vaid 3 alla 3,5 tonni) mis loomulikult on pikemad, kuid mitte üle 12 meetri. Väiksemate autodena on kirjas Smart ja SMZ millel pikkust alla 3 meetri ehk sõjaeelsed Fiatid laiusega vaid 1,29. 
B-kategooria lubadega tohib sõita kas kuni 3,5-tonnise autorongiga või ka kuni 3,5-tonnise auto ja kuni 750 kg kerghaagisega. BE-kategooria piiriks on autorongi täismass kuni 7 tonni. Pikkuspiirang on ka haagisele 12 meetrit, kuid poolhaagisega autorongil 16,5 ja teistel juhtudel 18,75.
Autoregistris on M1 ja N1 kategoorias kirjas (01.04.2026 seisuga) kokku 783323 sõiduautot ja 100265 kaubikut. Neist on aktiivse registrikandega ja kuni 3500 kg täismassiga vastavalt 624630 ja 83502 sõidukit – seega, 20% registrisse kantud sõidukitest on peatatud kandega (passiivsed). Kogu järgnev analüüs tugineb aktiivsete kuni 3500 täismassiga M1 ja N1 sõidukite andmetel.
Meid huvitavad sõidukite gabariidid – pikkus ja laius. Andmed pole päris perfektsed, kuid ilmsete vigade osakaal pole väga suur, pealegi need esinevad valdavalt peatatud kandega sõidukite osas. Kas on gabariidid üldse puudu või on numbrid ebaloogilised, millimeetri asemel sentimeetrid kirja pandud või pikkusnäitajas üks numbrikoht liiast. Aga neid nii palju pole et suurte arvude statistikat segaks. Tegemist ei ole keskmisega, vaid suurusega, millest väiksem on vastav protsent sõidukeid.

Seega, keskmine B-kategooria sõiduk on 4,66 pikk ja 1,83 lai, kuid pikkuselt ei mahu standardikohasesse parkimiskasti 12% sõidukitest (M1 kategoorias 6% ja N1 59%).
Lisaks selgus, et võrreldes kogu registri näitajaid aktiivse osaga, siis aktiivsed on keskmiselt pikemad kui registri üldnäitajad (keskmised). Ka on loogiline järeldus, et (M1) autode gabariidid on ajaga kasvanud – aegrida sõiduki väljalaskeaasta järgi näitab ca 2,6 mm keskmise pikkuse ja 3,7 mm laiuse ning 9 kg täismassi kasvu aastas – käsitledes ainult registri aktiivset osa (väljalaskeaastad alates 1990 sest vanemad võivad kandideerida mustale numbrile ja neid on aktiivses registris vähe). N1 kategoorias on paljud sõidukid piiratud täpselt 3500 kg piiriga – 22,6%, ja arvata võib et põhjus on B-kategooria juhilubades.




Tõenäoliselt oleks täna uutes parklates vaja arvestada 5,40 pikkusega, kui võimalik eendi paigutus äärekivi kohale siis vastavalt pool meetrit vähem. Pakiautode jaoks (näiteks ehituspood) võiks pesa suurem olla – laiust 2,7 kuid pikkust 7 ja seda ilma haagisteta.
Kui lai peaks olema parkimiskast? Sõidukite vahele peaks jääma vähemalt pool meetrit, siit tuleneks 2,60 tavalisel juhul ja 2,70 kaubanduskeskustes või muudes suurema käibega parklates. Heaks tuleks lugeda paarisjoonte kasutamist, mis suunab parkija tõepoolest kasti keskele. 
Kuidas arvestada joone laiust? Parkimiskoha laius on joone teljest teljeni. Paarisjoonte puhul paarisjoonte vahelt tsentrist – igal juhul parkimiskastide laiuse liitmisel ei pea eraldi liitma joone laiusi juurde.
On küll lihtne öelda, et kui autod kasvavad, siis peaksid kasvama ka parkimiskastid. Kui see areng meile ei meeldi, siis püüame arengut kuigivõrd suunata. Kas suunamiseks aga piisab teadlikust parkimiskastide suuruse külmutamisest? Ilmselt ei.
Mis on aga realistlik lahendus? Suuremates parklates tuleks arvestada teatud hulk parkimiskohti pikemate sõidukite jaoks. Sõltuvalt parkla kasutajate ehk teenindatava maakasutuse profiilist tuleb näiteks ehituspoodide puhul arvestada haagisega sõidukitega, suuremate keskuste juures tuleks aga teatud proportsioon arvestada nii suuremate sõiduautode või pakiautodega aga ka matkabussidega või koguni turistibussidega. 
Teenindusjaamades ja puhkekohtades, kus püütakse lahutada sõiduautode ala veokite alast, ei saa lahutuse alus olla sõiduauto või veoauto kategooria vaid sõiduki (autorongi) pikkus. Näiteks, 5 meetrised mahuvad veel sõiduautoparklasse, haagisega või ka lihtsalt pikemad, veokiparklasse.
Muudatused saab sisse viia TrAm teede projekteerimise juhendisse (TPJ) ning projekteerija saab vastava ülesande juba tehnilistes tingimustes. KOV aladel on siiski vajalik Linnade ja Valdade Liidu taseme soovituslik juhis, et iga KOV jalgrattaid ei peaks leiutama. Asjaolu, et täna ka maanteenorm viitab linnatänavate standardile, ei ole kahjuks piisav sest standardi uuendamisprotsess on väga pikk ja lõpptulemus ettearvamatu. Pealegi on tõenäoline et valdavalt tehnilise iseloomuga parameetrid või koguni peatükid püütakse standardist üldse välja viia kui nimele vastavalt muutub ka sisu (linnatänavatest linnaruumiks).

